Taalgebruik: miljard, biljoen, triljoen(Argieffoto: Steve Buissinne/pixabay) Taalgebruikers struikel soms oor die gebruik van “biljoen” terwyl hulle eintlik “miljard” bedoel. Die Afrikaans vir “billion” is “miljard”, nie “biljoen” nie. “Trillion” is in Afrikaans “duisend miljard” of “biljoen”. biljoen x triljoen Daar is as sodanig niks verkeerd met dié woorde in Afrikaans nie, maar as die Anglo-Amerikaanse waarde in Afrikaans (en verskeie Europese tale) aan hulle toegeken word, is hulle wel foutief en hoogs vatbaar vir foutiewe vertolking. In Engels is “billion” 1 + 9 nulle (1 000 000 000), en dit is in Afrikaans miljard of duisend miljoen. (En ’n Engelse billionaire is dus in Afrikaans ’n miljardêr.) In Engels is “trillion” 1 + 12 nulle (1 000 000 000 000, dus miljoen miljoen), wat na regte in Afrikaans ’n biljoen (duisend miljard) is. As ’n mens egter biljoen in Afrikaans gebruik, gaan iemand jou met drie nulle te veel of te min verkeerd verstaan. Dit is dus veiliger om miljard of duisend miljoen vir die Engelse “billion” te gebruik, en duisend miljard of miljoen miljoen vir die Engelse “trillion”. In Afrikaans is triljoen 1 + 18 nulle (1 000 000 000 000 000 000, dus miljoen miljoen miljoen). Hier het ons dus met tipiese valse vriende te doen: die woorde wat in Engels en Afrikaans vormlike ooreenkoms­te toon en dieself­de oor­­sprong het, het verskillende beteke­nis­se en moet dus in die twee tale uitmekaar gehou word. In Afrikaans is daar ook in dié opsig nog ’n sterk verband met die betekenis van die voorvoegsels bi= (“twee, twee maal”), soos in “bifokaal”, “bipolêr”, “biturbo”, en tri= (“drie, drie maal”), soos in “triade”, “trio”, “trilogie”, in die sin dat biljoen ŉ “miljoen miljoen” en triljoen dan “miljoen miljoen miljoen” is. Bron: HAT-Taalgids